Abanyarwanda birukanywe muri Tanzania barasaba Leta kubashakira icyo bakora kuko nta butaka bafite
Abanyarwanda  birukanywe  mu  gihugu  cya Tanzania  bagatuzwa  mu nkengero  z'umujyi wa Kigali  barasaba  Leta  kubashakira  icyo  gukora  kuko  nta  butaka  bwo  guhinga  bafite.
Amwe mu mazu yubakiwe abanyarwanda birukanywe mu gihugu cya Tanzania.

Kuva  bagera  mu  Rwanda  mu myaka  itanu ishize  aba  babeshejweho  n'inkunga  y'ibiribwa  bahabwa  na Leta  buri  kwezi.

Gusa  ngo  hari  igihe  ibi  biribwa  bitinda  kubageraho  bakicwa  n'inzara  kandi  nta  handi  bikora.

Nk'ubu  hari  hashize  amezi  abiri  badahabwa  ibi  biribwa  cyakora mu mpera  z'icyumweru  gishize  ngo  babigejejweho.

Abo banyarwanda bavuga ko aya mazu asa nkaho ntacyo abamariye kinini kuko batanayafiteho uburenganzira busesuye.

Umwe  mu  bantu  140  birukanywe  mu  gihugu  cya Tanzania  mu  myaka  5 ishize bagatuzwa  mu  nkengero  z'umujyi mu murenge  wa  Jabana yabwiye BBC ko   bari  mu  byishimo  nyuma  yo  kubona  inkunga  y'ibiribwa  yari  imaze  amezi  abiri  itabageraho.

Muri uyu  mudugudu  wa  Bweramvura, aba baba  mu mazu  meza  bigaragara  ko  yubakishije  ibikoresho bikomeye  ndetse  amazu  yabo  arimo  n'umuriro  w'amashanyarazi.

Gusa  ngo  aya  mazu  asa  na  ho  ntacyo abamariye  kinini  kuko  batanayafiteho  uburenganzira  busesuye.

Umunsi  ku  wundi, aba banyarwanda  batunzwe  n'inkunga  y'ibiribwa  bitangwa  n'akarere  ka  Gasabo.

Buri  muntu  ahabwa  ibiro  6 by'ibishyimbo  n'ibindi  10 by'ifu  y'ibigori  bigomba  kurangiza  ukwezi  kose.

Gusa  iyo  bakeneye  umunyu  cyangwa  se  inkwi  zo  guteka  bagurisha  igice  cy'iri  funguro  kugira  ngo  bashobore  kugura  ibyo  badafite.

BBC yagerageje  kumva  icyo  Umurenge  wa Jabana  ubacumbikiye  ubateganyiriza  ku  buryo  burambye.

Umukozi  twavuganye  kuri  telefoni  ariko  agasaba  kubika  umwirondoro  we kuko  atari  umuvugizi  w'umurenge  yavuze  ko  hateganywa  umushinga  munini  w'ubworozi  bw'inkoko  uzahurirwaho  n'iyi  miryango  45.

Baba mu mazu meza bigaragara ko yubakishije ibikoresho bikomeye ndetse arimo n'umuriro w'amashanyarazi.

Uyu  mushinga  ngo  ugomba  kuba  watangiye  mbere  y'uko  umwaka  urangira  ngo  uzatuma  abatuye  uyu mudugudu  bashobora  kwitunga.

Icyo  gihe  ubuyobozi  bw'akarere  ngo  buzasigara  bufasha  abafite intege  nkeya  nk'abarwayi  ndetse  n'abageze  mu  zabukuru .

Mu  mwaka  wa 2013  ni  bwo  Abanyarwanda  bagera  ku  bihumbi  13  birukanywe  muri  Tanzania  nyuma  y'icyuka  kibi  cyari  kimaze  igihe  mu mubano  w'ibihugu  byombi.

Hari  abashoboye  gutuzwa  mu  bice  by'icyaro  bahabwa n'amasambu  ubu  bakaba  babayeho   nk'abandi  baturage.

Gusa  ibibazo  biracyakomeye  ku  batarashoboye  kubona  amasambu   bahora  bateze  inkunga  ya  buri  munsi  y'ibiribwa  rimwe  na rimwe  inyuzamo  igatinda .

